Keld Albrechtsen (EL), 2003-01-16:
Her er tale om et indlysende rimeligt forslag, hvad der også er en lang række ordførere, der faktisk har sagt, men hvorefter de så konkluderer, at de vil stemme imod forslaget.
Det er jo svært at se nogen større sammenhæng i det.
Det er også vanskeligt, hvis man sammenholder med Færøernes situation.
Dér er en anden ordning, og det er vanskeligt at se, hvad man skal begrunde den forskelsbehandling inden for rigsfællesskabet med, som der er tale om i forhold til Færøerne, hvor Grønland jo ikke har den samme aftale som Færøerne.
Så jeg synes, der er meget stærke argumenter for at stemme for dette forslag.
Fra Enhedslistens side støtter vi naturligvis fuldt ud, hvis der i Grønland er et ønske om fuld suverænitet, men jeg vil også understrege, at vi støtter fuldt ud, hvis der i Grønland er et ønske om fortsat at have et rigsfællesskab på et nyt grundlag.
Det må være den grønlandske befolknings afgørelse.
Jeg vil knytte den personlige bemærkning til det, at jeg føler, at vi danskere har et meget, meget stærkt både historisk og følelsesmæssigt samhørighedsforhold til Grønland.
Jeg kan ikke skjule, at det ville være vemodigt for mig, hvis den dag oprinder, da der ikke længere er en eller anden form for rigsfællesskab.
Men det er Grønlands afgørelse, og vi støtter den hele vejen, også hvis det ender derhenne, at Grønland opnår fuld suverænitet.
Jeg vil dog i den forbindelse godt advare imod, at man går for hurtigt frem i den debat, der handler om nedtrapning af bloktilskuddet.
Efter min opfattelse er de økonomiske forudsætninger for en nedtrapning af bloktilskuddet i øjeblikket ikke fuldt ud til stede.
Den grønlandske økonomi er i en vanskelig situation, og derfor må der oparbejdes egne indtægter i Grønland som forudsætning for, at budgettet kan hænge sammen under en nedtrapning af bloktilskuddet.
Det vil en selvstændig udnyttelse af råstofferne jo netop kunne bidrage til.
Derfor tjener det som argument for det beslutningsforslag, som er fremsat her i dag.
Hvis man på et tidspunkt ønsker at opnå en større selvbåret økonomi i Grønland og en tilsvarende nedsættelse af bloktilskuddet, er det klart, at så må Grønland også have de muligheder, der skal til for at få et erhvervsliv, der kan indtjene de penge, der kan danne grundlag for en selvbærende grønlandsk økonomi.
Det handler ikke alene om fiskeri, det handler også om andre erhvervsområder, dvs. også om råstoffer.
Derfor må det være i indlysende interesse for hele rigsfællesskabet, at Grønland fuldt ud kan høste gavn af at få en stærk interesse i, at råstofudnyttelsen kommer i gang.
Derfor vil jeg opfordre de partier, der har svaret principielt meget positivt, men henholdende, og som har sagt, at de måske ligefrem ville stemme imod det her forslag, til nøje at overveje, om det nu også er en klog reaktion.
Man skal jo bemærke, at forslagsstillerne rent faktisk repræsenterer partier, der råder over et flertal i Grønlands Landsting.
Jeg vil i hvert fald godt opfordre statsministeren til at se mere positivt på det, også når det kommer til realiteterne, end der har ligget i mange af bemærkningerne her fra ordførernes side.
Vi har også mange andre vanskelige ting, som skal løses.
Grønland ønsker en ny forsvarsaftale; det er også vigtigt.
Nu går sagen i udvalg, men jeg håber, at vi i udvalget kan vinde tilslutning til en mere direkte og positiv holdning til at få vedtaget et forslag af denne art.